九效 永固
作者：葛立方
朝代：宋

paragraphs: 珠丘峨峨兮蒼梧遠，弓劍杳隔兮九土魂斷。
邊聲起兮春草深，木鐸無聲兮歲月換。
上天悔禍兮誘天驕，黄腸素紼兮歸路迢迢。
撫櫬循題兮愁霧重，江河傾淚兮雷霆聲慟。
行妥靈兮金粟堆，白楊蕭蕭兮風送哀。
匰主兮肖貌，穆將愉兮清廟。
對越兮在天，永蒸嘗兮千萬年。